Frem mod 2020 bliver der 10.000 færre børn og unge i Nordjylland.

Nordjylland står over for en række demografiske udfordringer frem mod 2020. Det viser en rapport, som er udarbejdet for de nordjyske kommuner. Blandt andet bliver der frem mod 2020 10.000 færre børn og unge i alderen 0-17 år i landsdelen. Procentmæssigt ser det værst ud på Læsø, hvor der bliver 38,4 procent færre i den aldersgruppe. I reelle tal er det Frederikshavn, der mister flest af de helt unge. I 2020 vil der ifølge prognosen være 1993 færre 0-17-årige i kommunen end i dag. 10 af de elleve nordjyske kommuner kommer til at miste børn og unge frem mod 2020. Eneste undtagelse er Aalborg, der ser ud til at få 0,5 procent eller 192 borgere mere i aldersgruppen. Samlet set ender det dog med et fald på 8,4 procent for hele regionen. Samtidig med at der bliver færre unge og færre i den erhvervsaktive alder, bliver der flere ældre i Nordjylland. Frem mod 2020 stiger antallet af borgere over 65 år med 19.000.